b'\n_START_ARTICLE_\nD\xc3\xb9n Bheagainin linna\n_START_PARAGRAPH_\nD\xc3\xb9n Bheagainin linna (gaeliksi Caisteal Dh\xc3\xb9n Bheagain; engl. Dunvegan Castle) on Mac Le\xc3\xb2idin klaanin linna D\xc3\xb9n Bheagainin kyl\xc3\xa4ss\xc3\xa4 Hebridien saariryhm\xc3\xa4\xc3\xa4n kuuluvalla An t-Eilean Sgitheanachin saarella Skotlannissa._NEWLINE_Linna sijaitsee saaren pohjoisosassa noin 10 m ymp\xc3\xa4rist\xc3\xb6\xc3\xa4\xc3\xa4n korkeammalla kalliolla. Kallio on suojaisan ankkurilahden rannalla, ja ennen kuin sen ymp\xc3\xa4rist\xc3\xb6\xc3\xa4 t\xc3\xa4ytettiin maa-aineksella muutamia vuosisatoja sitten, meri sulki linnavuoren saareksi nousuveden aikaan. Kallio on jyrkk\xc3\xa4 muualta paitsi luoteispuolelta, mist\xc3\xa4\xc3\xb6 oli ainoa p\xc3\xa4\xc3\xa4syreitti linnaan 1700-luvun puoliv\xc3\xa4liin asti._NEWLINE_Se on Skotlannin pisimp\xc3\xa4\xc3\xa4n yht\xc3\xa4jaksoisesti asuttuna ollut linna. MacLeodin klaani on hallinnut sit\xc3\xa4 yli 800 vuoden ajan. Linnassa on n\xc3\xa4ytteill\xc3\xa4 esinteit\xc3\xa4 sen historian ajalta, kuten klaanin lippu, jonka sanotaan antavan taistelussa taikavoimia, keskiaikainen malja ja jakobiittikapinaan liittyvi\xc3\xa4 esineit\xc3\xa4. Linnan rehev\xc3\xa4\xc3\xa4 puutarhaa on alettu rakentaa 1700-luvulla, ja se poikkeaa rajusti saaren karusta luonnonymp\xc3\xa4rist\xc3\xb6st\xc3\xa4.'